Ses vas oor dwelmsSes mans is die naweek in Alberton vir dwelmhandel in hegtenis geneem. Hoofsupt. Wilfred Kgasago, woordvoerder van die Ekurhuleni-metropolisie, sê die eerste verdagte is met vyf pakkies “Cat” in sy besit gevind. “Die polisie het later 95 pakkies in die man se woonstel gevind.” Kgasago sê twee Nigeriërs is ook in hegtenis geneem nadat daar “Cat” en kokaïne in hulle besit gevind is. Kgasago sê twee mans is in Brackendowns in hegtenis nadat hulle motor van die pad af getrek is en daar kristal-metamfetamien (ook bekend as tik) in hul besit gevind is. Die sesde verdagte is in hegtenis geneem nadat die polisie ŉ wenk ontvang het. Hy is in Mayberry Park in hegtenis geneem vir die besit van dagga. Die ses verdagtes sal Maandag in die Palm Ridge-landdroshof verskyn.